Na temelju članka 11. stavka 5. Zakona o zdravstvenoj zaštiti (″Narodne novine“ broj 100/18, 125/19, 147/20, 119/22, 156/22, 33/23 i 36/24) i članka 46. Statuta Grada Rijeke (″Službene novine Primorsko-goranske županije″ broj 24/09, 11/10 i 5/13 i ″Službene novine Grada Rijeke″ broj 7/14, 12/17, 9/18 i 11/18-pročišćeni tekst, 2/20 i 3/21), Gradsko vijeće Grada Rijeke, na sjednici \_\_\_\_\_\_ 2024. godine, donijelo je

**ODLUKU  
 o sufinanciranju troškova postupka medicinski pomognute oplodnje**

**Članak 1.**

Ovom se Odlukom utvrđuju uvjeti, visina i način sufinanciranja troškova postupka medicinski pomognute oplodnje koje osigurava Grad Rijeka (u daljnjem tekstu: Grad).

Pod medicinski pomognutom oplodnjom u smislu ove Odluke, smatraju se postupci medicinski pomognute oplodnje utvrđeni Zakonom o medicinski pomognutoj oplodnji (″Narodne novine“ broj 86/12).

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod.

**Članak 2.**

Grad će sufinancirati troškove postupka medicinski pomognute oplodnje koji nisu pokriveni od strane Hrvatskog zavoda za zdravstveno osiguranje (u daljnjem tekstu: HZZO).

Pravo na sufinanciranje troškova postupka medicinski pomognute oplodnje iz stavka 1. ovoga članka ostvaruje osoba koja je iscrpila sve mogućnosti koje su, sukladno Zakonu o medicinski pomognutoj oplodnji, ostvarive na teret HZZO-a za medicinski pomognutu oplodnju.

**Članak 3.**

Pravo na sufinanciranje troškova postupka medicinski pomognute oplodnje moguće je ostvariti ispunjavanjem sljedećih uvjeta:

* da su podnositelj zahtjeva i njegov bračni ili izvanbračni drug državljani Republike Hrvatske,
* da podnositelj zahtjeva i njegov bračni ili izvanbračni drug imaju prebivalište na području grada Rijeke u trajanju od najmanje godinu dana u kontinuitetu prije dana podnošenja zahtjeva,
* da je postupak medicinski pomognute oplodnje proveden u ovlaštenoj zdravstvenoj ustanovi u Republici Hrvatskoj ili inozemstvu.

Uvjeti iz stavka 1. ovoga članka moraju biti ispunjeni kumulativno.

**Članak 4.**

Troškovi postupka medicinski pomognute oplodnje sufinancirati će se u iznosu od 50% ukupnih troškova postupka, ali najviše do iznosa 2.000,00 eura.

Pravo na sufinanciranje troškova postupka medicinski pomognute oplodnje moguće je ostvariti najviše za jedan pokušaj postupka medicinski pomognute oplodnje proveden tijekom tekuće kalendarske godine.

Pravo na sufinanciranje troškova medicinski pomognute oplodnje moguće je ostvariti i za postupke koji su započeli unatrag jedne godine od stupanja na snagu ove Odluke.

**Članak 5.**

Troškovi postupka medicinski pomognute oplodnje obuhvaćaju sljedeće troškove:

* troškove postupka medicinski pomognute oplodnje sukladno cjeniku ovlaštene zdravstvene ustanove za provođenje postupaka medicinski pomognute oplodnje u Republici Hrvatskoj ili inozemstvu,
* troškove pregleda liječnika specijalista ginekologije vezanih uz postupak medicinski pomognute oplodnje,
* troškove propisanih lijekova vezane uz postupak medicinski pomognute oplodnje.

**Članak 6.**

Pravo na sufinanciranje troškova postupka medicinski pomognute oplodnje ostvaruje se podnošenjem zahtjeva za sufinanciranje troškova postupka medicinski pomognute oplodnje (u daljnjem tekstu: zahtjev) koji se objavljuje na mrežnim stranicama Grada, [www.rijeka.hr](http://www.rijeka.hr).

**Članak 7**.

Podnositelj je, uz zahtjev iz članka 6. ove Odluke, obvezan dostaviti i sljedeću dokumentaciju:

* dokaze o uključenju u postupak medicinski pomognute oplodnje (liječnička dokumentacija),
* račune s dokazom o plaćanju troškova postupka medicinske pomognute oplodnje ili druge dokaze o nastalom i plaćenom trošku povezanom s postupkom medicinski pomognute oplodnje,
* izjavu kojom pod materijalnom i kaznenom odgovornošću izjavljuje kako su iscrpljene sve mogućnosti medicinski pomognute oplodnje na teret HZZO-a te da se postupak medicinski pomognute oplodnje za koji se podnosi zahtjev ne provodi na teret HZZO-a,
* drugu dokumentaciju na traženje Upravnog odjela za zdravstvo, socijalnu zaštitu i unapređenje kvalitete života (u daljnjem tekstu: Upravni odjel).

**Članak 8.**

Zahtjev iz članka 6. ove Odluke podnosi se Gradu, Upravnom odjelu do 31. prosinca tekuće kalendarske godine.

Cjelokupni postupak utvrđivanja prava na sufinanciranje troškova postupka medicinski pomognute oplodnje provodi Upravni odjel, na temelju podataka iz zahtjeva i službenih evidencija drugih tijela za čije je korištenje Grad ovlašten.

**Članak 9.**

O zahtjevu odlučuje Upravni odjel rješenjem.

Protiv rješenja iz stavka 1. ovoga članka dozvoljena je žalba.

Žalba se podnosi Gradonačelniku Grada (u daljnjem tekstu: Gradonačelnik) u roku od 15 dana od dana dostave rješenja.

Na žalbu iz stavka 3. ovoga članka ne plaća se upravna pristojba.

Odluka Gradonačelnika po žalbi je konačna i izvršna.

**Članak 10**.

Ova Odluka stupa na snagu osmoga dana od dana objave u "Službenim novinama Grada Rijeke".